डुग्गर इतिहास च इस चाल्ली दी पैह्‌ली लड़ाई ही जे शक्तिशाली हकूमत दा मकाबला करने आस्तै आम जनता उट्ठी पेई ही। इस लैह्‌रा गी जगाने आला मियां डीडो हा। हुन मियां डीडो होर निडर होई चुक्के दा हा। आम लोकें दा उसी साथ पैह्‌लें गै थ्होए दा हा पर हुन जमींदार ते जम्वाल खु’ल्लियै उसी मदद देन लगी पेदे हे। ए मामला इस हद्दा तगर पुज्जी गेआ जे सिक्ख हुकमरानें गी लग्गन लगा जे हकूमत जम्मू उप्पर करनी ऐ तां सिरै-धड़ै दी बाजी लानी पौग नेईं तां जम्मू उप्पर हकूमत करने दा ख्याल गै छोड़ना होग। खबरां ल्हौर पुज्जियां। महाराजा रणाजीतसिंह होर शशो-पंज च हे जे के कीता जा। उन्दा कोई बी तीर ठकोने उप्पर नेईं हा ब’वा दा। ल्हौर दे सरदार अपना-अपना जोर लाई चुके हे-हुन कुसै च इन्ना साह नेईं हा रेह्‌दा जे ओ आखी सके आऊं जन्ना ते डीडो गी फगड़ी आनना। रणजीतसिंह दा ध्यान अपने फरमाबदार गुलाबसिंह उप्पर गेआ ते उसगी आखेआ जे हुन तूं गै किज करी सकना ऐं। मेरियां सारियां मेदां तेरे उप्पर गै न।